L’alcalde de Sagunt rep en l’ajuntament l’alumnat del programa Erasmus +
26 de setembre 2019

![Imagen 1](/media/i4lojua1/20_maq_recepcion-eramus-9.jpg)![Imagen 2](/media/3z4pvhdd/20_maq_recepcion-eramus-10.jpg)

![](/media/rshgejwx/20_c_recepcion-eramus-18.jpg)  

_L'alcalde de Sagunt, Darío Moreno (en el centre), al costat de la delegada de Turisme, Natalia Antonino (a la seua dreta), i a l'alumnat i participants del programa_  

  

Un total de 32 alumnes de diferents nacionalitats (6 de Bèlgica, 6 de Geòrgia, 5 de la República Txeca, 5 del Líban, 5 d’Azerbaidjan i 5 d’Espanya) visiten estos dies Sagunt gràcies al programa europeu d’intercanvi Erasmus +. L’alcalde de Sagunt, Darío Moreno, i la delegada de Turisme, Natalia Antonino, han rebut l’alumnat al Saló de Plens del consistori abans de fer una visita pel centre històric de la ciutat en què col·labora la delegació de Turisme de l’Ajuntament de Sagunt. Esta iniciativa ha partit de l’associació cultural Vincit Omnia del Port de Sagunt i, a banda de la delegació de Turisme, també hi han col·laborat d’altres com ara Cultura, Joventut i Esports cedint espais per a la realització d’activitats. D’altra banda, la Fundació de la Comunitat Valenciana de Patrimoni Industrial i Memòria Obrera del Port del Port de Sagunt els oferirà divendres una visita guiada pel Forn Alt nº2 .

  

Entre els objectius de Vincit Omnia es troben la promoció de la cultura o de l’intercanvi de coneixements històrics, artístics, entre d’altres. Per eixe motiu, i amb una subvenció de la Unió europea, han organitzat este programa davall el títol _Promoure la diversitat a través de la vida saludable_, lema pel qual giraran totes les activitats que durant els tres dies d’estada a Sagunt realitzaran els i les alumnes.

  

La delegada de Turisme, Natalia Antonino, qui ha donat suport a este projecte des del principi, ha destacat la importància d’este tipus d’iniciatives ja que “**la forma de vida de la societat valenciana, els nostres costums, el nostre clima, gastronomia i entorn són aspectes atractius per als visitants i, per això, programes com este que porten gent de tan diversos països són interessants per mostrar els nostres recursos i atractius turístics i culturals i així promoure la nostra ciutat internacionalment**”. També ha destacat la importància de la col·laboració d’empreses com l’Hostal Teide, on estan allotjats a preus especials, la gelateria Véneta Gelato Italiano i Cosa Nostra Beer Cerveza Artesana, on els realitzaran una degustació de producte, així com el Club de Volley Stella Maris. 

  

Així mateix, l’alcalde de Sagunt, Darío Moreno, ha lloat esta iniciativa, per una banda, perquè “**és molt positiu que joves de diferents nacionalitats realitzen activitats saludables en la nostra ciutat i, per altra, perquè connecta molt bé amb l’estratègia que està treballant el departament de Turisme d’intentar ser més transaccional i treballar conjuntament amb altres àrees del municipi**”. A més, ha manifestat que esta és una oportunitat més perquè gent d’altres nacionalitats “**coneguen Sagunt i que quan tornen als seus països d’origen puguen parlar de la bona experiència que tingueren quan la visitaren**”. Moreno ha aprofitat la recepció per donar les gràcies al grup d’alumnes per vindre a Sagunt, als departaments corresponents i a l’associació Vincit Omnia per organitzar el viatge i assegurar que els i les jòvens tinguen la millor estada possible i als comerços que hi han participat. 

  

  

![](/media/b4np3iqp/20_c_recepcion-eramus-11.jpg)  

​

*   [](http://www.facebook.com/sharer.php?u=https://aytosagunto.es/va/actualitat/l-alcalde-de-sagunt-rep-en-l-ajuntament-l-alumnat-del-programa-erasmus/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-de-sagunt-rep-en-l-ajuntament-l-alumnat-del-programa-erasmus/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-de-sagunt-rep-en-l-ajuntament-l-alumnat-del-programa-erasmus/ "Linked In")
*   [](mailto:?body=https://aytosagunto.es/va/actualitat/l-alcalde-de-sagunt-rep-en-l-ajuntament-l-alumnat-del-programa-erasmus/)